Saint George-hotel sluit sy deureSt George-hotel (Foto: St George-hotel/Facebook) Die Saint George-hotel, ŉ bekende baken in Centurion, het sy deure gesluit. In ŉ brief wat deur “lede van die Saint George-hotel” geskryf is, het die hotel en konferensiesentrum reeds Maandag (7 Februarie 2022) gesluit. “Ons is al 30 jaar lank in die bedryf en in dié tyd het ons ŉ ongelooflike verhouding gebou met kliënte en diensverskaffers. Onlangse uitdagings, insluitend die Covid-19-pandemie, beurtkrag en algemene diensleweringsprobleme, het ons onderneming onder erge druk geplaas. Ons moes alle alternatiewe oorweeg om lewensvatbaar te bly,” lui die skrywe. Die onderneming is onlangs genader om ŉ ooreenkoms aan te gaan om “ŉ groot verandering toe te laat” vir die gebruik van die hotel en konferensiesentrum. “Ons het die moeilike besluit geneem dat dit tyd is vir ons om terug te staan en toe te laat dat die eiendom behoorlik aangewend word tot sy volle potensiaal.” St George-hotel (Foto: St George-hotel/Facebook) Die hotel het aangedui dat hy met persone, wat ŉ bespreking by die hotel gemaak het, sal kontak maak om hul funksie na ŉ ander geskikte venue te skuif of enige deposito terug te betaal. “Ons kan nie genoeg dankie sê vir almal se bydrae om deel te wees van die Saint George-hotel-familie en lojale ondersteuning nie. Ons is vol hoop en opgewonde dat die nalatenskap van die Saint George-hotel sal voortleef deur die planne wat die nuwe eienaars in gedagte het.” Volgens die hotel se webwerf het hulle verskeie funksies gehou, “van gala-aande vir die staatspresident, korporatiewe funksies, skemerkelkie-partytjies en toekenningsaande”. Die hotel het verlede jaar opslae gemaak toe lede van die MKMVA glo die minister van verdediging Thandi Modise, die minister in die presidensie Mondli Gungubele en adjunkminister van verdediging Thabang Makwetla gyselaar gehou het. Dit het gevolg ná ŉ onderonsie met die veterane. Die hotel was ook ŉ gewilde venue vir ANC-NUK-vergaderings tydens Jacob Zuma se presidensie. Buiten die politieke drama wat met die hotel verbind word, het talle mense die hotel, met sy 270 slaapkamers, gereeld besoek.